Namangan viloyatining Namangan shahri tarkibida Davlatobod tumanini tashkil etish bilan bogʻliq tashkiliy masalalarni hal etish chora-tadbirlari toʻgʻrisida
(resolution, 2022-08-10)

Namangan viloyatining Namangan shahri tarkibida Davlatobod tumanini (keyingi oʻrinlarda — Davlatobod tumani) tashkil etish bilan bogʻliq tashkiliy masalalarni hal etish maqsadida Vazirlar Mahkamasi qaror qiladi: 1. Oʻzbekiston Respublikasi Oliy Majlisi Qonunchilik palatasining 2020-yil 8-sentabrdagi 442-IV-son va Senatining 2020-yil 11-sentabrdagi SQ-136–IV-son “Namangan viloyatining Namangan shahri tarkibida Davlatobod tumanini tashkil etish toʻgʻrisida”gi qarorlari qabul qilinganligi maʼlumot uchun qabul qilinsin. 2. Namangan viloyatining Namangan shahri tarkibida Davlatobod tumani hokimligi tashkil etilsin. 3. Quyidagilar: Davlatobod tumani hokimligi boshqaruv apparatining namunaviy tuzilmasi 1-ilovaga muvofiq; Davlatobod tumanidagi davlat organlari va tashkilotlarining boʻlinmalari va boshqaruv xodimlarining soni 2-ilovaga muvofiq tasdiqlansin. 4. Belgilansinki, mazkur qarorga 2-ilovaga muvofiq Davlatobod tumanida tashkil etilayotgan davlat organlari va tashkilotlarining boshqaruv xodimlari vazirlik va idoralarning umumiy shtat birliklari doirasida kiritiladi. 5. Oʻzbekiston Respublikasi Bosh vazirining birinchi oʻrinbosari A.J. Ramatov: a) bir oy muddatda: Davlatobod tumanini tashkil etish bilan bogʻliq zarur kompleks tashkiliy-texnik tadbirlar rejasini ishlab chiqsin va ularning belgilangan muddatlarda amalga oshirilishini taʼminlasin; Oʻzbekiston Respublikasi Iqtisodiy taraqqiyot va kambagʻallikni qisqartirish vazirligi, Moliya vazirligi, Namangan viloyati hokimligi bilan birgalikda Davlatobod tumani hokimligi hamda tegishli davlat organlari va tashkilotlari boʻlinmalarini saqlash xarajatlarini oʻz ichiga olgan holda Namangan shahar budjetining va tumanni ijtimoiy-iqtisodiy rivojlantirishning prognoz parametrlarini belgilasin; Namangan viloyati hokimligi, Oʻzbekiston Respublikasi Davlat aktivlarini boshqarish agentligi va Moliya vazirligi bilan birgalikda Davlatobod tumani hokimligi hamda tegishli davlat organlari va tashkilotlari boʻlinmalarini zarur bino-inshoot hamda moddiy-texnika vositalari bilan taʼminlasin; b) Namangan viloyati hokimligi Davlatobod tumanini tashkil etish davrida iqtisodiyot tarmoqlarining aniq, barqaror va bir maromda ishlashini, shuningdek, yuzaga keladigan ijtimoiy masalalar oʻz vaqtida hal etilishini taʼminlasin; v) Namangan viloyati hokimligi Oʻzbekiston Respublikasi Bandlik va mehnat munosabatlari vazirligi bilan birgalikda Davlatobod tumani tashkil etilishi munosabati bilan yangi tashkil etilayotgan davlat organlari va tashkilotlari hududiy boʻlinmalarini yetarli tajribaga ega boʻlgan malakali kadrlar bilan toʻldirish choralarini koʻrsin. 6. Oʻzbekiston Respublikasi Davlat statistika qoʻmitasi statistika koʻrsatkichlarini shakllantirish va yuritishda Davlatobod tumanining maʼmuriy hududlarini inobatga olsin. 7. Oʻzbekiston Respublikasi Davlat soliq qoʻmitasi huzuridagi Kadastr agentligi bir oy muddatda Davlatobod tumani tashkil etilishi natijasida uning maʼmuriy-hududiy chegaralari oʻzgarishi munosabati bilan yer hisobotlariga belgilangan tartibda tegishli oʻzgartirishlar kiritsin. 8. Oʻzbekiston Respublikasi Adliya vazirligi huzuridagi Davlat xizmatlari agentligi Davlatobod tumaniga oʻtkazilgan maʼmuriy hududda faoliyat yuritayotgan tadbirkorlik subyektlarining yuridik (pochta) manzilini ulardan ariza yoki maʼlumot talab etmagan holda, ikki oy muddatda toʻgʻridan toʻgʻri elektron tizim orqali bepul oʻzgartirsin. 9. Oʻzbekiston Respublikasi Oliy sudi, Bosh prokuraturasi, Ichki ishlar vazirligi, Favqulodda vaziyatlar vazirligi va boshqa huquqni muhofaza qiluvchi organlarga ikki oy muddatda Davlatobod tumanida sud va huquqni muhofaza qiluvchi organlarining tuzilmalarini tashkil etish masalasini koʻrib chiqish tavsiya etilsin. 10. Oʻzbekiston Respublikasi Markaziy bankiga tijorat banklari bilan birgalikda Davlatobod tumanini ijtimoiy-iqtisodiy rivojlantirish maqsadida mazkur tumanda tijorat banklarining filiallarini tashkil etish tavsiya etilsin. 11. Quyidagilar: a) Oʻzbekiston Respublikasi Adliya vazirligi: Moliya vazirligi bilan birgalikda Davlatobod tumanida qoʻshimcha shtat birliklarini ajratgan holda, adliya boʻlimi va fuqarolik holati dalolatnomalarini yozish organlarini tashkil etish boʻyicha tegishli tadbirlar amalga oshirilishini; Davlatobod tumanida davlat xizmatlari markazi tashkil etilishini; b) Namangan viloyati hokimligi Oʻzbekiston Respublikasi Adliya vazirligi huzuridagi Davlat xizmatlari agentligi bilan birgalikda Davlatobod tumanida davlat xizmatlari markazi binosining davlat-xususiy sheriklik shartlari asosida yoki mahalliy budjet mablagʻlari hisobidan qurilishini taʼminlasin. 12. Oʻzbekiston Respublikasi Qurilish vazirligi, Iqtisodiy taraqqiyot va kambagʻallikni qisqartirish vazirligi Namangan viloyati hokimligi bilan birgalikda 2020-yil 25-dekabrga qadar Namangan viloyatining Namangan shahri tarkibida yangi tashkil etilayotgan Davlatobod tumanining maʼmuriy-hududiy chegarasini hisobga olgan holda, Namangan shahrining 2040-yilgacha boʻlgan bosh rejasi ishlab chiqilishini taʼminlasin. 13. Oʻzbekiston Respublikasi Moliya vazirligi qonun hujjatlariga tegishli oʻzgartirish va qoʻshimchalar kiritilgunga qadar mazkur qarorga 1-ilovaga muvofiq tashkil etilayotgan Davlatobod tumani hokimligi hamda 2-ilovaga muvofiq davlat boshqaruvi organlari va xoʻjalik birlashmalarining tuman boʻlinmalarini saqlash xarajatlarini moliyalashtirish choralarini koʻrsin. 14. Namangan viloyati hokimligi, Oʻzbekiston Respublikasi Moliya vazirligi manfaatdor vazirliklar va idoralar bilan birgalikda oʻzlari qabul qilgan normativ-huquqiy hujjatlarini ikki oy muddatda ushbu qarorga muvofiqlashtirsin. 15. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari A.J. Ramatov va Namangan viloyati hokimi vazifasini vaqtincha bajaruvchi Sh.Sh. Abdurazzokov zimmasiga yuklansin. T/r Tashkilot nomi Shtat birliklari soni 1. Maktabgacha taʼlim tashkiloti 4 2. Xalq taʼlimi boʻlimi 4 3. Tibbiyot birlashmasi 14 4. Davlat soliq inspeksiyasi 10 5. Sanitariya-epidemiologik osoyishtalik va jamoat salomatligi xizmati 3 6. Iqtisodiy taraqqiyot va kambagʻallikni qisqartirish boʻlimi 3 7. Moliya boʻlimi 6 8. Investitsiyalar va tashqi savdo boʻlimi 3 9. Aholi bandligiga koʻmaklashish markazi 6 10. Uy-joy kommunal xizmat koʻrsatish boʻlimi 3 11. Qurilish boʻlimi 2 12. Madaniyat boʻlimi 2 13. Jismoniy tarbiya va sport boʻlimi 2 14. Kadastr agentligi boʻlimi 1 15. Statistika boʻlimi 2 16. Budjetdan tashqari pensiya jamgʻarmasi 3 17. Gʻaznachilik boʻlinmasi 3 18. Veterinariya va chorvachilikni rivojlantirish boʻlimi 4 19. Oʻzbekiston Respublikasi Prezidentining Xalq qabulxonasi 2 21. Mahalla va nuroniylarni qoʻllab-quvvatlash boʻlimi 6 22. Yoshlar ishlari agentligi tuman boʻlimi 2 Jami: 87